***Tóth Benedek:***

***Magyarország Alaptörvénye és a nemzetközi jogforrások***

 *(Rezümé)*

PhD hallgató, SZTE-ÁJTK Doktori Iskola

**Konzulens:** Prof. Dr. Martonyi János egyetemi tanár

Az alaptörvény vagy alkotmány - legyen az kartális vagy történeti - mint ahogyan a világon mindenütt, az államiság, jogi értelemben a szuverenitás, a közhatalom legfőbb megtestesítője, illetve annak gyakorlása kereteinek alapvető meghatározója, ezen belül pedig a jogrendszer alapja és forrása. Az alkotmány azonban nem csak az állam belső közjogi és ezen keresztül magánjogi rendszerének kereteit jelöli ki (belső szuverenitás), hanem a világ többi állama felé is megtestesíti az állam önrendelkezését, illetve rendezi az állam nemzetközi kapcsolatokban való részvételének belső jogi aspektusait (külső szuverenitás). Modern értelemben az alkotmánnyal szemben támasztott egyik rendkívül fontos követelmény, hogy megfelelő ablakot nyisson más államokkal való együttműködés előtt.

A rendszerváltozáskor - formailag még az 1949. évi XX. tv., a szocialista alkotmány módosításával[[1]](#footnote-1) és kétharmados törvények megalkotásával - új alkotmány született, amely a 7. § formájában megteremtette az alkotmányos alapjait a szuverenitás „(ön)korlátozásának” vagy „közös gyakorlásának” a nemzetközi kapcsolatok jogi forrásai által. Az európai integrációhoz való csatlakozásunk érdekében ezt egészítette ki a 2/A. §, az Európa-klauzula[[2]](#footnote-2), illetve néhány egyéb alkotmányi rendelkezés.

Nem szorul különösebb tudományos magyarázatra, hogy a II. világháború vége illetőleg az ENSZ megalakulása óta a nemzetközi társadalmi és gazdasági kapcsolatok rendkívüli mértékben bővültek, erősödtek, átalakultak, amely folyamat jelenleg is tart, és amely a nemzeti szuverenitást jelentősen formálja. E nemzetköziesedési folyamatnak a nemzetközi jogforrások egyrészt maguk is részben előidézői, másrészt ennek következtében maguk is rendkívüli mennyiségi és minőségi bővülésen estek és esnek át. A nemzetközi jogforrások a nemzetközi egyezmények és a nemzetközi szokásjog mellett nagy mennyiségben olyan új formákban is jelentkeznek, mint egyes nemzetközi szervezetek illetve bíróságok a címzett államokra nézve kötelező határozatai vagy az államok „feletti” jogalkotási hatáskörrel felruházott Európai Unió. Alkotmányos szempontból (is) külön vizsgálatra érdemes továbbá, hogy az Európai Unió nemzetközi egyezményeknek, szervezeteknek - sok esetben tagállamaival párhuzamosan - maga is tagjaivá válik, amely a tagállamok külső szuverenitását egészében érintheti.

E nemzetköziesedési folyamat vagy nemzetközi illetve nemzetek feletti jogforrások mennyiségi és minőségi bővülése az elmúlt húsz évben igen jelentős előrehaladást mutatott, és hatásait Magyarország vonatkozásában is teljes egészében kifejtette, ugyanakkor e jogforrások alkalmazása többször alapvető alkotmányos kérdéseket vetett és vet fel. E kérdések vizsgálatára, tisztázására Magyarország Alaptörvényének[[3]](#footnote-3) elfogadása jó alkalmat teremtett, de vajon e modern követelményeknek, kihívásoknak új Alaptörvényünk megfelel-e, és ha igen, milyen mértékben.

1. Az Alkotmány módosításáról szóló 1989. évi XXXI. törvény, hatályba lépett 1989. október 23. napján. [↑](#footnote-ref-1)
2. 2002. évi LXI. törvény a Magyar Köztársaság Alkotmányáról szóló 1949. évi XX. törvény módosításáról, hatályba lépett 2002. december 23. napján. [↑](#footnote-ref-2)
3. Kihirdetve a Magyar Közlöny 2011. évi 43. (április 25.) számában, hatályba lép 2012. január 1. napján. [↑](#footnote-ref-3)